Številka: 0610-10/2024-4

Datum: 26. 9. 2024

Upravni inšpektor Inšpektorata za javni sektor izdaja na podlagi 307.f člena Zakona o splošnem upravnem postopku (Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE in [3/22](http://www.uradni-list.si/1/objava.jsp?sop=2022-01-0014) – ZDeb – v nadaljevanju ZUP), v zadevi inšpekcijskega nadzora Ministrstva za delo, družino, socialne zadeve in enake možnosti, Štukljeva cesta 44 ulica 28, 1000 Ljubljana (v nadaljevanju ministrstvo oz. organ), ki ga zastopa minister █

**ZAPISNIK**

**o opravljenem inšpekcijskem nadzoru**

Inšpekcijski nadzor je bil opravljen na podlagi Letnega načrta dela Inšpektorata za javni sektor za leto 2024 kot sistemski nadzor nad izvajanjem določb ZUP, materialnih predpisov, v delih, ki se nanašajo na procesne določbe za vodenje upravnih postopkov in Uredbe o upravnem poslovanju (Uradni list RS, št. [9/18](http://www.uradni-list.si/1/objava.jsp?sop=2018-01-0353), [14/20](http://www.uradni-list.si/1/objava.jsp?sop=2020-01-0461), [167/20](http://www.uradni-list.si/1/objava.jsp?sop=2020-01-2919), 172/21, [68/22](http://www.uradni-list.si/1/objava.jsp?sop=2022-01-1605), [89/22](http://www.uradni-list.si/1/objava.jsp?sop=2022-01-2236), 135/22, 77/23 in 24/24- v nadaljevanju UUP) in je obsegal pregled poslovanja organa na področju reševanja pritožbenih postopkov in izvajanju določb UUP, glede odzivnosti organa na dopise strank.

Inšpekcijski nadzor je bil izveden 20. 8. 2024 in 22. 8. 2024 v prostorih organa. Pri inšpekcijskem nadzoru so bili prisotni:

* █, generalna direktorica Direktorata za socialne zadeve,
* █, Sektor za pravice iz javnih sredstev,
* █, Sektor za pravice iz javnih sredstev,
* █, Sektor za pravice iz javnih sredstev,
* █, Sektor za pravice iz javnih sredstev,
* █, Sektor za razvoj storitev in programov,
* █, generalna direktorica direktorata za invalide,
* █, direktorat za invalide,
* █, direktorat za invalide.

Upravni inšpektor je v okviru tega inšpekcijskega nadzora obravnaval tudi prejete pobude za uvedbo upravnega inšpekcijskega nadzora nad postopanjem organa pri reševanju pritožbenih postopkov in odzivnosti organa na dopise strank v skladu z določili UUP. Prejeta pobude so bile evidentirane pod številkami: 0610-364/2023, 0610-408/2023, 0610-513/2023, 0610-565/2023, 0610-597/2023, 0610-74/2024, 0610-178/2024, 0610-230/2024, 0610-152/2024, 0610-279/2024, 0610-379/2024 in 0610-403/2024.

Upravni inšpektor je organu dne 4. 9. 2024 posredoval Osnutek zapisnika o inšpekcijskem nadzoru z namenom, da se z vsebino ugotovitev predhodno seznani in nanj do 11. 9. 2024 poda morebitne pripombe ali pojasnila. S strani organa je Inšpektorat za javni sektor - v nadaljevanju IJS dne 23. 9. 2024 prejel odgovor, da na ugotovitve o opravljenem nadzoru nimajo pripomb.

1. **Razlog in namen inšpekcijskega nadzora**

Z Načrtom dela IJS za leto 2024 je bilo opredeljeno, da se so bodo v letu 2024 opravili sistemski inšpekcijski nadzori nad organi, pri katerih so predstojniki na podlagi nadzorov Upravne inšpekcije v preteklih letih, že sprejeli ustrezne ukrepe. Namen tokratnega sistemskega nadzora je ugotoviti ali se je stanje pri organih po sprejetih ukrepih tudi dejansko izboljšalo.

\*\*\*

**Sistemski nadzor v letu 2023**

IJS je marca 2023 na podlagi Letnega načrta dela IJS za leto 2023 pri organu izvedel sistemski nadzor glede reševanja pritožbenih postopkov in izvajanju določb UUP, glede odzivnosti organa na dopise strank. O izvedenem sistemskem nadzoru je bil izdan Zapisnik o opravljenem inšpekcijskem nadzoru št. 0610-74/2022-8 z dne 10. 5. 2023 - v nadaljevanju Zapisnik. V izdanem zapisniku je bilo ministru Ministrstva za delo, družino, socialne zadeve in enake možnosti odrejeno:

* da z ugotovitvami tega inšpekcijskega nadzora in vsebino izdanega zapisnika seznani uradne osebe, ki vodijo upravne postopke in upravljajo z dokumentarnim gradivom ter

zagotovi odpravo ugotovljenih nepravilnosti glede:

* odločanja o pritožbenih postopkih v predpisanih rokih, kot določa ZUP v 256. členu,
* poslovanja s prejeto pritožbo,
* na ugotovljeno večje število zaostankov pri reševanju pritožbenih postopkov, pristopi k ažurnemu reševanju navedenih postopkov in v ta namen izvedene dodatne (ustrezne, morda tudi kadrovske, finančne ipd.) ukrepe, ki bodo pripeljali do čimprejšnje odprave zaostankov pri reševanju pritožbenih postopkov,
* odgovarjanja na dopise strank v predpisanem roku, kot to določa UUP v 17. členu,
* odgovarjanja strankam na njihova poizvedovanja po razlogih za neizdaje odločb v zakonskih rokih, kot to določa UUP v 22. členu,
* ažurne odpreme pripravljenih odgovorov strankam,
* pravilnega izvajanja določb 63.a člena UUP (elektronski podpis dokumentov in vizualizacija el. podpisa),
* objavljenega konkretnega podatka na spletni strani organ, kako lahko stranka pri organu, preko telefona pridobi informacije o nudenju splošnih informacij,
* neobjave oglasne deske organa v prostorih organa z vsebinami iz 8. in 9. člena UUP,
* označbe nahajališča in dostopnosti knjige pohval in pritožb, kot to opredeljuje 14. člen UUP.
* in o sprejetih ukrepih pisno obvesti Inšpektorat za javni sektor in o tem predloži dokazila, in sicer najkasneje do **25. 5. 2023**;

**in predlagano**

* da v okviru svojih pristojnosti poskrbi za spremembo predpisov, tako da, Pravilnik o osebni asistenci ne bo več določal procesna pravila postopka vodenja postopka, ki bi morala biti določena v zakonu, kot je to bilo ugotovljeno in izpostavljeno v tem zapisniku ter
* da o zavzetem stališču do predloga pisno obvesti Inšpektorat za javni sektor do **25. 5. 2023.**

Dne 26. 5. 2023 je minister z dopisom št. 061-10/2023-5 obvestil upravnega inšpektorja o sprejetih ukrepih za odpravo ugotovljenih nepravilnosti pri reševanju pritožbenih postopkov in odzivnost ministrstva na dopise strank.

Glede odprave zaostankov pri reševanja pritožbenih postopkov je minister navedel:

* da je ministrstvo že sprejelo ukrep, ki bo pripeljal do čimprejšnje odprave zaostankov pri reševanju pritožbenih postopkov; in sicer bo ministrstvo na podlagi sklepa Vlade Republike Slovenije z dne 30. 3. 2023 pod zaporedno številko 02100-2/2023/3 s posebnim projektom Odprava zaostankov pri reševanju pritožb na področju pravic iz javnih sredstev, na področju štipendiranja, na področju starševskega varstva in družinskih prejemkov, na področju pravic do osebne asistence in na področju urejanja pravic in postopkov pridobitve statusa invalida, ki bo trajal do 31. 3. 2024 zagotovilo odpravo zaostankov ter tekoče in učinkovito reševanje pritožb na področju omenjenih pravic v okviru povečanega obsega dela. V zvezi s tem ministrstvo pojasnjuje, da je aktivno pristopilo k odpravi zaostankov v mesecu maju 2023. Zadeve se dodeljujejo po vrstnem redu, glede na datum knjiženja zadeve.

Glede neodzivnosti ministrstva na dopise strank je minister navedel:

* da bo ministrstvo skladno s kadrovskimi zmožnostmi v vseh nadaljnjih postopkih upoštevalo odredbo inšpektorja, da se na dopise strank odgovarja v predpisanem roku, kot to določa UUP v 17. členu, in se odgovore tudi ažurno odpremlja in
* da je, v zvezi z odredbo upravnega inšpektorja glede obveščanja strank na njihova poizvedovanja po razlogih za neizdaje odločb v zakonskih rokih, kot to določa UUP v 22. členu, na Sektorju za pravice iz javnih sredstev vzpostavljen dežurni telefon, ki deluje v poslovnem času ministrstva in je poleg podajanja splošnih informacij o uveljavljanju pravic iz javnih sredstev, namenjen tudi strankam z namenom poizvedovanja o stanju njihovih pritožb, razlogih za neizdajo odločb v zakonskih rokih, kot to določa UUP v 22. členu ter možnih nadaljnjih pravnih ukrepanjih. Ministrstvo bo preučilo tudi dodatne možnosti obveščanja strank v zvezi s samim potekom tovrstnih upravnih zadev;

Glede preostalih ugotovljenih nepravilnosti je minister navedel sprejem naslednjih ukrepov:

* da je ministrstvo z zapisnikom opravljenega inšpekcijskega nadzora seznanilo javne uslužbence, ki vodijo upravne postopke in upravljajo z dokumentarnim gradivom;
* da je v zvezi s pravilnim izvajanjem določb 63.a člena UUP (elektronski podpis dokumentov in vizualizacija el. podpisa) že podalo pojasnilo na osnutek zapisnika, in sicer je bil odgovor, ki je bil stranki poslan, podpisan z elektronskim podpisom. Stranki je bil tako poslan dokument v pdf obliki (elektronsko podpisan) in hkrati enak nepodpisan dokument v word obliki;
* da je ministrstvo že namestilo oglasno desko v prostorih organa, na kateri se bodo objavile potrebne vsebine, nanašajoč se na 8. in 9. člena UUP;
* da je ministrstvo glede označbe nahajališča in dostopnosti knjige pohval in pritožb, kot to opredeljuje 14. člen UUP v sprejemnem prostoru za stranke (prostor glavne pisarne) že namestilo napis, ki vidno označuje, kje je knjiga pohval in pritožb ter
* podal pojasnilo glede predloga upravnega inšpektorja, da ministrstvo v okviru svojih pristojnosti poskrbi za spremembo predpisov, tako da, Pravilnik o osebni asistenci ne bo več določal procesna pravila vodenja postopka, ki bi morala biti določena v zakonu, kot je to bilo ugotovljeno in izpostavljeno v tem zapisniku. Pojasnil je, da je na ministrstvu v teku obsežna prenova področja osebne asistence. V fazi priprave je nov Zakon o osebni asistenci, kjer se bo v celoti upoštevalo predloge upravnega inšpektorja in vse sporne določbe Pravilnika o osebni asistenci, ki določajo procesna pravila smiselno vključilo v besedilo novega zakona. Predvideno je, da bi nov zakon bil sprejet v začetku leta 2024.

Po preučitvi gornjih navedb je upravni inšpektor ugotovil, da je organ sprejel primerne ukrepe za odpravo ugotovljenih nepravilnosti, zato je postopek inšpekcijska sistemskega nadzora z Zapisnikom št. 0610-74/2022-10 z 31. 5. 2023 zaključil.

\*\*\*

1. **Normativna ureditev**

**2.1 Pristojnost upravne inšpekcije**

Pristojnost upravne inšpekcije obsega nadzor nad izvajanjem procesnih določb upravnega postopka, kot je to opredeljeno v določbah ZUP in nad določbami materialnih predpisov, v kolikor slednji na podlagi 3. člena ZUP vsebujejo procesne določbe. Prvi odstavek 1. člena ZUP določa, da morajo po ZUP postopati upravni in drugi državni organi, organi lokalnih skupnosti in nosilci javnih pooblastil, kadar v upravnih zadevah, neposredno uporabljajoč predpise, odločajo o pravicah, obveznostih ali pravnih koristih posameznikov, pravnih oseb in drugih strank. V skladu s 3. členom ZUP se na upravnih področjih, za katera je z zakonom predpisan poseben upravni postopek, postopa po določbah posebnega zakona. Po določbah ZUP pa se postopa v vseh vprašanjih, ki niso urejena s posebnim zakonom. Upravna inšpekcija je pristojna tudi za nadzor nad določbami UUP, ki ureja upravno poslovanje organov državne uprave, organov samoupravnih lokalnih skupnosti ter drugih pravnih in fizičnih oseb, če na podlagi javnih pooblastil opravljajo upravne naloge in ni s to uredbo določeno drugače.[[1]](#footnote-1)

**2.2. Reševanje pritožbenih postopkov in odzivnost organ na dopise strank**

Po določbi 256. člena ZUP mora biti odločba o pritožbi izdana in vročena stranki, brž ko je to mogoče, najpozneje pa v dveh mesecih od dneva, ko je organ prejel popolno pritožbo. Če je pritožba nepopolna in jo pritožnik po pozivu dopolni, začne teči rok za izdajo odločbe tedaj, ko organ prejme dopolnitev pritožbe.

Po določbi 320. člena ZUP, pa mora predstojnik državnega organa, organa samoupravne lokalne skupnosti oziroma organizacije z javnimi pooblastili skrbeti, da se v organu oziroma v organizaciji pravilno uporablja ta zakon, zlasti pa, da se upravne zadeve rešujejo v predpisanih rokih, in skrbeti za strokovno izpopolnjevanje delavcev, ki odločajo v upravnih zadevah.

Po določbi 17. člena UUP organ odgovori na vse dopise, iz katerih je mogoče razbrati pričakovanje odgovora organa in identiteto pošiljatelja, razen če se vsebina dopisa nanaša na postopek, ki se še vodi pri organu, če je dopis šikanozen ali če je organ pošiljatelju na bistveno podobno vprašanje že odgovoril. Organ odgovori najpozneje v 15 dneh po prejemu dokumenta. Odgovor pošlje pošiljatelju na naslov, ki izhaja iz dopisa. Organ lahko odgovor objavi anonimizirano na svetovnem spletu. Za zahtevnejše zadeve organ v tem roku pošiljatelju pošlje vsaj obvestilo o nadaljnjem postopanju in roku, ki ga je mogoče pričakovati za pripravo odgovora. Če je v vsebinsko bistveno podobni zadevi organ že objavil anonimiziran odgovor, organ v tem delu pošiljatelja napoti na ta odgovor.

Po določbi 22. člena UUP lahko stranka lahko zahteva pojasnilo o razlogu, zaradi katerega odločba ni bila izdana v zakonsko določenem roku. Organ stranko obvesti o razlogu za zamudo najpozneje v treh delovnih dneh po sprejemu zahtevka. Obvestilo o poteku postopkov o istovrstnih upravnih zadevah lahko organ sporoči tudi prek medijev ali po svetovnem spletu.

1. **Ugotovitve**

Upravni inšpektor je v uvodnem sestanku na sedežu organa prisotnim predstavil namen in potek inšpekcijskega nadzora.

**Pregled prejetih pobud:**

**3.1. 0610-364/2023**

IJS je prejel pobudo zaradi domnevno prepoznega evidentiranja odstopljene pritožbe. V pobudi pobudnik izpostavlja, da je CSD strankino pritožbo odstopil v pristojno reševanje organu 10. 10. 2022, organ pa je pritožbo evidentiral šele 13. 1. 2023. Organ je stranki posredoval odgovor, v katerem je navedel, da je njegova pritožbe zoper odločbo CSD Maribor prispela na organ 13. 1. 2023, ki je bila oddana na pošto 11. 1. 2023, kar je razvidno iz pisemske ovojnice.

Stranka je od organa 23. 6. 2023 na podlagi 22. člena UUP, zahtevala pojasnila o razlogih za neodločitev v predpisanem roku, vendar odgovora organ stranki ni posredoval. Na podlagi tega je upravni inšpektor 19. 7. 2023 zahteval pojasnila o razlogih za nastalo situacijo. Organ je 29. 9. 2023, po dodatni urgenci upravnega inšpektorja, podal stranki pojasnila o razlogih za nastalo situacijo.

O pritožbi z dne 13. 1. 2023 je bilo odločeno 22. 2. 2024. Strankina pritožba je bila zavrnjena.

* Upravni inšpektor ugotavlja, da zadeva ni bila rešena v predpisanem instrukcijskem roku, opredeljenim v 256. členu ZUP, ter da organ stranki na njen dopis oz. zahtevo za pojasnila o razlogih za neodločitev v predpisanem roku, ni odgovoril v predpisanem roku (17. člen UUP). To je storil šele na podlagi urgence upravnega inšpektorja.
  1. **0610-408/2023**

IJS je 24. 8. 2023 prejel dokumentacijo v zadevi reševanja pritožbe zoper odločbe CSD Južna Primorska št. 1231-5657/2023-31993/3 z dne 3. 5. 2023, ki jih je pobudnik vložil 8. 6. 2023 na CSD Južna Primorska. CSD Južna Primorska je pritožbo odstopil v pristojno reševanje drugostopenjskemu organu 14. 6. 2023. Upravni inšpektor je 2. 10. 2023 od organa prejel pojasnilo o reševanju pritožbenega postopka iz katerega je razvidno, da do dneva pisanja (t.j. 29. 9. 2023) strankina pritožba še ni bila rešena, kot razlog za nastalo situacijo pa organ navaja soočanje z velikim pripadom pritožb iz naslova uveljavljanja pravic iz javnih sredstev, kadrovska podhranjenost ter velikega obsega preostalega dela na socialnem področju. Izvod omenjenega odgovora, je organ poslal tudi stranki.

O pritožbi z dne 14. 6. 2023 je bilo odločeno 15. 1. 2024. Strankina pritožba je bila zavrnjena.

* Upravni inšpektor ugotavlja, da zadeva ni bila rešena v predpisanem instrukcijskem roku, opredeljenim v 256. členu ZUP.
  1. **0610-513/2023**

IJS je 23. 10. 2023 prejel pobudo za inšpekcijski nadzor glede molka organa pri reševanju primera odločanja o vlogi za imenovanje izvedenk in izvedencev s področja dela s psi pomočniki, ki je sicer bila 16. 7. 2018 s sklepom organa št. 141-6/2018-23 zavrnjena, vendar je bil navedeni postopek na podlagi sodbe Upravnega sodišča RS, št. II U 243/2018-29, z dne 27. 5. 2021 odpravljen in zadeva vrnjena v ponovno odločanje.

Pobudnica organu očita molka organa, saj do 18. 7. 2023, organ ni odločil v ponovnem postopku (30 dni od dneva prejema sodbe sodišča), kot to predpisuje ZUS v 64. členu.

Upravni inšpektor je 3. 11. 2023 na podlagi določb 307. člena ZUP od organa zahteval pojasnila o poteku reševanje tega primera od dneva prejema omenjene sodbe sodišča.

Ker organ upravnemu inšpektorju ni ničesar odgovoril, je slednji od organa 10. 1. 2024 zahteval ponovni odgovor v obliki urgence. Tudi na ta dopis organ ni odgovoril ničesar.

V inšpekcijskem nadzoru je bilo ugotovljeno, da je Upravno sodišče z zgoraj omenjeno sodbo, odpravilo sklep Ministrstva za delo, družino, socialne zadeve in enake možnosti, št. 141-67/2018-22, z dne 16. 7. 2018, s katerim je organ zavrnil vlogo stranke za imenovanje izvedenke s področja dela s psi pomočniki. Upravno sodišče je z omenjeno sodbo organu vrnilo omenjeni postopek v ponovno odločanje, saj je ugotovilo pomanjkljivo obrazložitev upravnega akta (iz obrazložitve ne izhaja navedba materialnega predpisa, ki bi vključeval pogoje za imenovanje izvedenke in izvedenca s področja dela s psi pomočniki) ter da iz obrazložitve tudi ne izhaja, kateri materialni predpis daje podlago Direktoratu za invalide, vojne veterane in žrtve vojnega nasilja predlagati ministrstvu kandidate za izbiro ali ne izbiro s tega področja. Vse to pa po sodbi Upravnega sodišča predstavlja neobrazloženo odločbo organa in da je podana bistvena kršitev določb upravnega postopka, zaradi česar je Upravno sodišče zadevo na podlagi 64. člena Zakona o upravnem sporu, vrnilo organu v ponovno odločanje.

Ker organ v predpisanem roku[[2]](#footnote-2) po prejemu sodbe sodišča ni izdal novega upravnega akta, je pobudnica 20. 7. 2023 na organ naslovila dopis v katerem, je organ obvestila o nastalem molku in da bo v primeru, da organ v naslednjih 7 dni ne bo v ponovnem postopku izdal upravnega akta, pripravljena sprožiti nov upravni spor.

Organ do časa tega inšpekcijskega nadzora na podlagi omenjene sodbe, ni izvedel nobenega procesnega dejanja, v smislu ponovnega odločanje.

* Upravni inšpektor ugotavlja kršitev instrukcijskega roka za izdajo upravnega akta v ponovljenem postopku, kot ga določa 64. člen Zakona o upravnem sporu ter kršitev 17. člena UUP, ker organ na dopise upravnega inšpektorja ni ničesar odgovoril.
  1. **0610-565/2023**

IJS je 29. 11. 2023 prejel pobudo za inšpekcijski nadzor glede reševanja upravne zadeve v predpisanem roku (pritožbenega postopka) in sicer na področju izdaje Evropske kartice ugodnosti za invalide. Stranka opisuje reševanje njene vloge in pri tem izpostavlja, da o njeni vlogi za izdajo Evropske kartice ugodnosti z dne 25. 8. 2023, ki jo je poslala na organ in na več drugih različnih organov, ni bilo odločeno, niti ni prejela nobenega odgovora. Prav tako v pobudi izpostavlja, da je 18. 5. 2022 vložila pritožbo zoper odločitev o zavrnitvi vloge za izdajo Evropske kartice ugodnosti Upravne enote Krško, ki pa je pritožbo odstopila na Ministrstvo za delo, družino, socialne zadeve in enake možnosti.

Upravni inšpektor je 18. 12. 2023 na podlagi določb 307. člena ZUP od organa zahteval pojasnila o poteku reševanje tega primera.

Ker organ upravnemu inšpektorju ni ničesar odgovoril, je slednji od organa 10. 1. 2024 zahteval ponovni odgovor v obliki urgence. Tudi na ta dopis organ ni odgovoril ničesar.

V inšpekcijskem nadzoru je bilo ugotovljeno, da je organ 19. 5. 2022 prejel strankino pritožbo in da je bilo o pritožbi odločeno 8. 1. 2024. Organ je strankino pritožbo zavrnil.

Iz podpisa izdane odločbe je razvidno, da je postopek vodila in v njem odločila uradna oseba organ, vendar je kot odločujoča uradna oseba, navedeno:

█

MINISTER

po pooblastilu:

█

sekretarka

* Upravni inšpektor ugotavlja, da navedeni način navedbe uradne osebe, ki je odločila v upravni zadevi, ni s skladu s pravili oz. načinu navedbe podpisa. V danem primeru, je dovolj, da se kot uradna oseba, ki izdaja odločbo navede ime, priimek in naziv uradne osebe, brez dopisovanja ministra in »po pooblastilu«. Zato upravni inšpektor ugotavlja kršitev 216. člena ZUP.
* Poleg tega upravni inšpektor ugotavlja tudi da zadeva ni bila rešena v predpisanem instrukcijskem roku, opredeljenim v 256. členu ZUP, ter da organ stranki na njen dopis oz. zahtevo za pojasnila o razlogih za neodločitev v predpisanem roku, ni odgovoril v predpisanem roku (17. člen UUP), niti ne na dopis upravnega inšpektorja.

* 1. **0610-597/2023**

IJS je 15. 12. 2023 prejel pobudo za inšpekcijski nadzor glede reševanja upravne zadeve v predpisanem roku (pritožbenega postopka), in sicer na področju oprostitve plačila storitev institucionalnega varstva. Iz pobude je razvidno, da gre za pritožbeni postopek, evidentiran pri organu pod št. 12302-55/2022, vložnik pritožbe pa je Občina Vojnik. Pritožbo je organ prejel v pristojno reševanje s strani CSD Savinjsko- Šaleška, Enota Velenje 5. 9. 2022.

Upravni inšpektor je od organa 5. 1. 2024 prejel pojasnila, da o zadevi še ni odločeno, ni pa navedel, kdaj predvidoma bo zadeva rešena. Na podlagi tega je upravni inšpektor zahteval dodatno pojasnilo o predvidenem času rešitve zadeve. Organ je 22. 1. 2024 pojasnil, da bo o zadevi predvidoma rešeno v mesecu februarju 2024.

O pritožbi je bilo odločeno 11. 3. 2024. Organ je strankini pritožbi ugodil in odpravil odločitev prvostopenjskega (CSD) organa.

* Upravni inšpektor ugotavlja, da zadeva ni bila rešena v predpisanem instrukcijskem roku, opredeljenim v 256. členu ZUP.
  1. **0610-74/2024**

IJS je 1. 2. 2024 prejel pobudo za inšpekcijski nadzor, zaradi očitka o neodzivnosti organa na dopis stranke. Iz pobude je razvidno, da gre za dopis stranke z dne 8. 12. 2023, v katerem navaja nepravilnosti na CSD Lj.-Vič. Upravna inšpekcija je 19. 2. 2024 zahtevala pojasnila organa o reševanju omenjenega primera do 27. 2. 2024 ter o tem obvestila pobudnika. Organ v pričakovanem času ni odgovoril, je pa na IJS izvod odgovora, ki ga je poslal stranki, poslal šele 29. 3. 2024.

* Upravni inšpektor ugotavlja kršitev roka za odgovor na dopis, kot to določa UUP v 17. členu.
  1. **0610-178/2024**

IJS je 4. 4. 2024 prejel pobudo za inšpekcijski nadzor, zaradi očitka o molku organa pri reševanju pritožbenega postopka. Iz pobude je razvidno, da gre za pritožbo zoper odločitev CSD Celje o otroškem dodatku. Organ je 6. 5. 2024 na zahtevo upravnega inšpektorja z dne 26. 4. 2024, pojasnil, da pritožba zaradi zaostankov še ni rešena ter da trenutno rešujejo pritožbe zoper odločbe o pravicah iz javnih sredstev, s področja uveljavljanja otroškega dodatka, iz meseca februarja 2023. Kot razlog za nastalo situacijo je organ navedel, veliki število pritožb, kadrovski primanjkljaj ter velik obseg preostalega dela na socialnem področju (priprava predlogov zakonov, pregled zakonodaje v medresorskem usklajevanju, priprava odgovorov na poslanska oziroma novinarska vprašanja, vsebinska priprava Nadgradenj Informacijskega sistema centrov za socialno delo, priprava vsebine v postopkih socialnih sporov itd..).

O pritožbi z dne 18. 5. 2023 je bilo odločeno 19. 7. 2024. Strankina pritožba je bila zavrnjena.

* Upravni inšpektor ugotavlja, da zadeva ni bila rešena v predpisanem instrukcijskem roku, opredeljenim v 256. členu ZUP.
  1. **0610-230/2024**

IJS je 3. 5. 2024 prejel pobudo za inšpekcijski nadzor, zaradi očitka neodzivnosti organa na strankin dopis. Iz pobude je razvidno, da gre za strankin dopis z dne 11. 9. 2024, glede tolmačenja 12. člena Zakona o uveljavljanju pravic iz javnih sredstev. Ker odgovora organ stranki ni poslal, se je stranka na organ ponovno obrnila decembra 2023, vendar tudi na ta dopis organ ni odgovoril. Organ je stranki odgovoril šele 22. 7. 2024, potem, ko je organ 7. 5. 2024 pozval upravni inšpektor za pojasnila o reševanju primera.

* Upravni inšpektor ugotavlja kršitev roka za odgovor na dopis, kot to določa UUP v 17. členu.

* 1. **0610-152/2024**

IJS je 19. 3. 2024 prejel pobudo za inšpekcijski nadzor, zaradi očitka o molku organa pri reševanju pritožbenega postopka v odločanju o pravici do otroškega dodatka.

Upravni inšpektor je 25. 4. 2024 na podlagi določb 307. člena ZUP od organa zahteval pojasnila o poteku reševanje primera. Organ je 8. 5. 2024 odgovoril, da je bilo o pritožbi odločeno 7. 5. 2024.

V inšpekcijskem nadzoru je bilo ugotovljeno, da je bilo o pritožbi z dne 26. 9. 2023 odločeno 7. 5. 2024. Strankina pritožba je bila zavrnjena.

* Upravni inšpektor ugotavlja, da zadeva ni bila rešena v predpisanem instrukcijskem roku, opredeljenim v 256. členu ZUP.
  1. **0610-279/2024**

IJS je 30. 5. 2024 prejel pobudo za inšpekcijski nadzor, zaradi očitka o molku organa pri reševanju pritožbenega postopka v odločanju o dodelitvi izredne denarne socialne pomoči.

Upravni inšpektor je 3. 6. 2024 na podlagi določb 307. člena ZUP od organa zahteval pojasnila o poteku reševanje primera. Organ je 12. 6. 2024 odgovoril, da bo o pritožbi odločeno do konca tekočega meseca.

V inšpekcijskem nadzoru je bilo ugotovljeno, da je o pritožbi z dne 7. 2. 2024, organ odločil 12. 6. 2024. Organ je v postopku ugotovil, da je strankina pritožba utemeljena in prvostopenjsko odločbo odpravil ter vsebinsko odločil o strankini vlogi, o dodelitvi izredne denarne socialne pomoči za namen odprave posledic poplav ali zemeljskih plazov v avgustu 2023.

* Upravni inšpektor ugotavlja, da zadeva ni bila rešena v predpisanem instrukcijskem roku, opredeljenim v 256. členu ZUP.
  1. **0610-379/2024**

IJS je 20. 7. 2024 prejel pobudo za inšpekcijski nadzor, zaradi očitka o molku organa pri reševanju pritožbenega postopka v odločanju o uveljavljanju pravice do oprostitve plačila socialnovarstvene storitve institucionalnega varstva, o katerem je odločil prvostopenjski organ (CSD).

Upravni inšpektor je 25. 7. 2024 na podlagi določb 307. člena ZUP od organa zahteval pojasnila o poteku reševanje primera. Organ je v odgovoru 5. 8. 2024 pojasnil, da so o pritožbi odločili 2. 8. 2024.

V nadzoru je upravni inšpektor ugotovil, da je o pritožbi z dne 16. 2. 2024, organ odločil 2. 8. 2024

* Upravni inšpektor ugotavlja, da zadeva ni bila rešena v predpisanem instrukcijskem roku, opredeljenim v 256. členu ZUP.
  1. **0610-403/2024**

IJS je 7. 8. 2024 prejel pisanje stranke, iz katere izhaja očitek o dolgotrajnem postopku reševanja pritožbe.

Upravni inšpektor je 12. 8. 2024 na podlagi določb 307. člena ZUP od organa zahteval pojasnila o poteku reševanje primera. Organ je v odgovoru 14. 8. 2024 pojasnil, da so se na strankino pisanje odzvali in ji odgovorili 8. 8. 2024 ter v odgovoru pojasnil, da v danem primeru ne gre za upravno odločanje (iz odgovora izhaja, da gre za civilno pravno razmerje).

* Upravni inšpektor ugotavlja, da je organ bil odziven in da pri reševanju konkretnega primera ni bila ugotovljena kršitev ZUP ali UUP.

**Pregled na trenutnim reševanjem pritožbenih postopkov**

Upravnemu inšpektorju je bil 22. 8. 2024 posredovan podatek, da ima organ na ta dan 2.470 nerešenih pritožbenih postopkov.

Na Direktoratu za invalide je skupaj 80 nerešenih pritožbenih postopkov, in sicer 56 s področja osebne asistence, 2 s področja izenačevanja možnosti invalidov ter 22 s področja socialnega vključevanju invalidov. V inšpekcijskem postopku je organ pojasnil, da na Direktoratu za invalide trenutno rešujeta pritožbene postopke s področja osebne asistence 2 zaposlena, s področja izenačevanja možnosti invalidov 1 zaposleni in s področja socialnega vključevanja invalidov 1 zaposleni. Kot je razvidno iz pojasnil, ki jih je organ dal pri obravnavi konkretnih pobud za nadzor, zaradi molka organa, pa ti uradniki poleg reševanja pritožbenih postopkov, rešujejo oziroma opravljajo tudi druge naloge.

Na Direktoratu za socialne zadeve je bilo na dan 19. 8. 2024, 1972 nerešenih pritožb in 1676 zaostankov. V inšpekcijskem postopku je organ pojasnil, da trenutno na Direktoratu za socialne zadeve od skupno 13 zaposlenih, 5 uradnikov rešuje pritožbene postopke pretežno večino njihovega delovnega časa, 3 uradniki pa določen delež delovnega časa. Kot je razvidno iz pojasnil, ki jih je organ dal pri obravnavi konkretnih pobud za nadzor, zaradi molka organa, pa ti uradniki poleg reševanja pritožbenih postopkov, rešujejo oziroma opravljajo tudi druge naloge. Na Sektorju za pravice iz javnih sredstev se poleg reševanja pritožb izvajajo še naslednje nujne naloge: skrb za informacijski sistem IS CSD, dežurni telefon, pojasnila v tožbenih zahtevkih in izvrševanje tožb, odgovori na pisna vprašanja strank, priprava odgovorov na poslanska vprašanja, vprašanja strank, novinarjev, varuha človekovih pravic, zagovornika enakih možnosti in socialnih delavcev CSD v zvezi s pravicami iz javnih sredstev, priprava pripomb in predlogov na zakonska oziroma podzakonska gradiva, poslana s strani drugih ministrstev v medresorsko usklajevanje.

Upravni inšpektor je od organa pridobil podatke o trenutnem reševanju pritožbenih postopkov, ki jih posamezni uradnik rešuje[[3]](#footnote-3). Pri tem je bilo ugotovljeno, da:

1. Uradnica █ trenutno rešuje pritožbe, ki jih je organ prejel marca in aprila 2024.
2. Uradnica █ trenutno rešuje pritožbe, ki jih je organ prejel od marca 2024.
3. Uradnik █ trenutno rešuje pritožbe, ki jih je organ prejel od marca 2024.
4. Uradnica █ trenutno rešuje pritožbe, ki jih je organ prejel od oktobra 2023.
5. Uradnica █ trenutno rešuje pritožbe, ki jih je organ prejel julija 2023.
6. Uradnica █ trenutno rešuje pritožbe, ki jih je organ prejel julija 2023, zaradi kompleksnosti zadev pa je odprtih še nekaj zadev iz leta 2021.
7. Uradnik █ trenutno rešuje pritožbe, ki jih je organ prejel novembra 2023.
8. Uradnica █ trenutno rešuje pritožbe, ki jih je organ prejel leta 2022, 2023 in 2024, zaradi kompleksnosti zadev pa je odprtih še nekaj zadev iz leta 2021.
9. Uradnica █ trenutno rešuje pritožbe, ki jih je organ prejel aprila 2024.
10. Uradnik █ trenutno rešuje pritožbe, ki jih je organ prejel avgusta 2023.
11. Uradnica █ trenutno rešuje pritožbe, ki jih je organ prejel v mesecu juliju 2024.
12. Uradnica █ trenutno rešuje pritožbe, ki jih je organ prejel maja 2024.

Organ je v inšpekcijskem nadzoru v letu 2023 navedel, da je na dan 27. 3. 2023 imel 1633[[4]](#footnote-4) nerešenih pritožbenih postopkov, za katere je že potekel instrukcijski rok rešitve.

* Upravni inšpektor na podlagi tega zaključuje, da se je število nerešenih pritožb (zaostankov), ki jim je potekel instrukcijski rok za rešitev, v letu 2024 povečalo in sicer je imel organ na dan 19. 8. 2024, 1756 nerešenih pritožb.[[5]](#footnote-5)

Organ je glede stanja po sprejetih ukrepih v letu 2023, na podlagi katerih naj bi se odpravili zaostanki pri reševanju pritožbenih postopov (sklep Vlade Republike Slovenije z dne 30. 3. 2023 pod zaporedno številko 02100-2/2023/3 s posebnim projektom Odprava zaostankov pri reševanju pritožb na področju pravic….) pojasnil, da so bili na Direktoratu za invalide in na Direktoratu za socialne zadeve ter drugih direktoratih strokovni delavci poleg svojega rednega dela preusmerjeni tudi na reševanje pritožbenih postopkov v okviru rednega dela in v okviru povečanega obsega.

Organ si je v zadnjem desetletju na številne različne načine prizadeval za reševanje nastalih zaostankov, ki so nastali po sprejetju zakonov, ki urejata socialnovarstvene pravice, tj. Zakona o uveljavljanju pravic iz javnih sredstev in Zakona o socialnovarstvenih prejemkih, Sprejete teh predpisov je povzročilo spremembo odločanja o pravicah do otroškega dodatka, denarne socialne pomoči, varstvenega dodatka, državnih štipendij, subvencije za malico in najemnine ter do znižanega plačila vrtca in drugih pravic.

Organ pojasnjuje, da se je že pred začetkom uveljavitve novih zakonov pripravil na reševanje vprašanj, ki običajno nastanejo ob sprejetju nove zakonodaje, vendar vseh zapletov ni bilo mogoče predvideti in preprečiti, saj se je število pravic, o katerih ministrstvo odloča, bistveno povečalo. Na ministrstvu naj bi se po oceni iz februarja 2011 dodatno zaposlilo od 20 do 25 novih javnih uslužbencev (od tega je bilo predvideno vsaj šest informatikov, drugi pa za reševanje pritožb). Dejansko pa se je število vseh zaposlenih na ministrstvu po kadrovskem načrtu od začetka uveljavitve ZUPJS, torej od leta 2011, zmanjševalo, in sicer v letu 2012 za 4,1 % glede na leto 2011 in v letu 2013 (do vključno marca) za dodatnih 4,7 % glede na leto 2012. Skupaj se je tako število zaposlenih v dobrem letu zmanjšalo za 19.

Iz navedenega izhaja, da so bile namesto potrebnih 20 do 25 zaposlitev za izvajanje ZUPJS kljub prizadevanjem izvedene le štiri dodatne zaposlitve

Od leta 2013, ko je bil na podlagi sklepa Vlade Republike Slovenije prvič uspešno izveden projekt reševanja zaostankov (število zaostankov se je zmanjšalo z več kot 10.000 na približno 3000), je organ s posebnim projektom vlade (v letih od 2016 do 2023) večkrat poskušal zagotoviti pravočasnost odločanja, ker pa se projekti praviloma končajo brez zagotovila po dodatnem številu zaposlenih, se je število zaostankov znova začelo povečevati. V času izvajanja projekta reševanja zaostankov skozi leta, so se zaostanki odpravljali v okviru povečanega obsega, enkrat pa z dodatnimi tremi zaposlitvami za določen čas (do 30. 12. 2019), enega javnega uslužbenca za nedoločen čas in enega pripravnika.

Od leta 2014, ko je bilo v Sektorju za pravice iz javnih sredstev zaposlenih 18 javnih uslužbencev, se je število zaposlenih v navedenem sektorju zmanjšalo in se do danes giblje le med deset do 13 zaposlenih javnih uslužbencev, ki na Direktoratu za socialne zadeve obravnavajo pritožbe zoper odločbe o pravicah iz javnih sredstev (5 zaposlenih pretežni delovni čas in ostali v manjšem odstotku, zaradi ostalih nujnih nalog na tem Sektorju).

Organ zato ugotavlja, da s trenutnim številom zaposlenih, poleg vseh ostalih nalog, ni možno znotraj zakonsko določenega dvomesečnega roka za odločanje, ažurno reševati pritožb zoper odločbe o pravicah iz javnih sredstev.

Na nastanek zaostankov pa so v preteklih letih vplivale tudi druge družbene okoliščine. Epidemija COVID-19 je v letu 2020 in 2021 nepričakovano in še dodatno vplivala na delo ministrstva. V tem času je moralo ministrstvo poleg vseh rednih nalog prednostno izvesti tudi naloge za omilitev oziroma odpravo posledic navedene epidemije (npr. priprava zakonodaje in izplačilo določenih solidarnostnih dodatkov). Posamezniki in družine so zaradi negativnih posledic epidemije covida-19 na gospodarstvo v večjem obsegu uveljavljali pravice iz javnih sredstev, predvsem denarno socialno pomoč in izredno denarno socialno pomoč, kar je vplivalo na povečanje števila pritožb.

Ministrstvo nadalje pojasnjuje, da je v letu 2021 in 2022 zaradi naraščanja socialnih stisk prebivalstva kot posledica dviga cen energentov in cen življenjskih potrebščin, poleg rednih nalog, izvedlo tudi dodatne naloge z namenom blažitve draginje ter odpravo posledic energetske revščine za ranljive skupine prebivalstva (priprava in pomoč pri pripravi zakonodaje, izplačilo enkratnega solidarnostnega dodatka in energetskega dodatka).

Ministrstvo ugotavlja še, da posamezniki in družine zaradi negativnih posledic dviga cen energentov in cen življenjskih potrebščin v večjem obsegu uveljavljajo pravice iz javnih sredstev, predvsem denarno socialno pomoč in izredno denarno socialno pomoč, kar vpliva na povečanje števila pritožb. Zaradi posledic vojne v Ukrajini in povečanja števila oseb s statusom začasne zaščite se v večjem obsegu uveljavljajo tudi pravice do otroškega dodatka in znižanega plačila vrtca, kar dodatno vpliva na povečanje števila pritožb.

Prav tako, so na povečanje števila zaostankov v letu 2023 vplivale tudi avgustovske (2023) poplave, saj so bili sprejeti številni začasni ukrepi s področja uveljavljanja pravic iz javnih sredstev (solidarnostna pomoč – izredna denarna socialna pomoč za poplave, izredna denarna socialna pomoč za kritje stroškov, povezanih z najetim stanovanjem, dodatne subvencije najemnin, omogočilo se je sporočanje in upoštevanje sprememb vrednosti nepremičnine pri uveljavljanju letnih pravic).

Poleg reševanja pritožb in ostalih nujnih tekočih nalog se na področju socialne politike nadaljuje uvajanje informativnega izračuna (v nadaljnjem besedilu: IZ), katerega cilj je poenostavitev in racionalizacija postopkov odločanja o letnih pravicah iz javnih sredstev, s čimer se razbremenjujejo delavci na centrih za socialno delo (vodenja posebnih ugotovitvenih postopkov). Ministrstvo ugotavlja, da je sedanji sistem pravic iz javnih sredstev z vidika upoštevanja dohodkov, premoženja in sprememb kompleksen, in da določenih zakonskih določb v zvezi z upoštevanjem dohodkov ni mogoče avtomatizirati za namen izdaje IZ skladno z 11. členom Zakona o spremembah in dopolnitvah Zakona o uveljavljanju pravic iz javnih sredstev (Uradni list RS, št. 77/18). Iz tega razloga še vedno obstaja potreba po dodatnem vključenju ministrstva, da navedenim težavam pri izvedbi IZ nameni več pozornosti (vsebinska podpora in podpora informatikov pri izvedbi informativnega izračuna, sodelovanje z izvajalcem pri vzpostavitvi nadgradnje informacijskega sistema, priprava in izvedba storitev komuniciranja in dokumentov za zunanje in notranje deležnike, testiranje informativnih izračunov).

Vlada Republike Slovenije je dne 30. 3. 2023 sprejela sklep št. 02100-2/2023/3, s katerim je potrdila posebni projekt Odprava zaostankov pri reševanju pritožb na področju pravic iz javnih sredstev, na področju štipendiranja, na področju starševskega varstva in družinskih prejemkov, na področju pravic do osebne asistence in na področju urejanja pravic in postopkov pridobitve statusa invalida na Ministrstvu za delo, družino, socialne zadeve in enake možnosti. Ministrstvo je projekt izvajalo od 1. 5. 2023 do 31. 3. 2024. Za izvedbo projekta je zagotovilo sredstva v višini 11.500,00 EUR mesečno, ki so se zaposlenim izplačevala v obliki povečanega obsega dela na podlagi števila rešenih zaostankov, sorazmerno z doseženo normo.

Ministrstvo je ugotovilo, da je bilo zaradi siceršnje delovne obremenitve zaposlenih za sodelovanje v projektu zainteresirano manjše število zaposlenih kot v preteklosti in da so rešili manjše število zaostankov, kot je bilo načrtovano. K projektu je pristopilo 19 zaposlenih, od katerih 5 nikoli ni dejansko opravljalo nalog v okviru projekta. Mesečno je bilo med 9 do 12 osebam izplačano v povprečju 6.140,00 EUR od predvidenih 11.500,00 EUR.

V navedenem obdobju število zaostankov ni naraščalo, število nerešenih zadev oz. pritožb pa se je (ob upoštevanju novega pripada) v obdobju od maja 2023 do marca 2024 znižalo iz 2.484 na 1.845. Projekt je bil torej delno uspešen, obenem pa se je izkazalo, da zaposleni na ministrstvu tudi v okviru povečanega obsega dela ne zmorejo v celoti in vzdržano zmanjšati oziroma odpraviti zaostankov.

Na podlagi navedenega je ministrstvo ponovno pristopilo k reševanju problematike na način, da bi za ta namen zagotovilo dodatne zaposlitve. Z namenom odprave oziroma zmanjševanja zaostankov je ministrstvo v okviru skupnega kadrovskega načrta namenilo štiri dodatne zaposlitve za določen čas med drugim tudi eno na Direktoratu za socialne zadeve v Sektorju za pravice iz javnih sredstev. Poleg tega sta zaradi odprave zaostankov in zagotovitve pravočasnega reševanja sprotnih pritožb v istem sektorju že v teku postopka zaposlitve dveh dodatnih strokovnih sodelavcev oziroma sodelavk.

V okviru celostnega reševanja problematike zaostankov so se iz Direktorata za socialne zadeve na druge direktorate prenesle pristojnosti reševanja pritožb iz njihovega vsebinskega področja, za kar so se prav tako namenile dodatne zaposlitve, in sicer ena na Direktoratu za trg dela in zaposlovanje (področje štipendij) ter ena na Direktoratu za družino (področje otroških dodatkov).

1. **Zaključne ugotovitve**

Iz pregledanih zadev na podlagi prejetih pobud, kakor tudi iz podatkov o trenutno reševanih pritožbenih postopkov izhaja, da se organ trenutno sooča s problematiko reševanjem pritožbenih postopkov, in to v časovnih okvirjih, ki občutno presegajo instrukcijske roke. Iz zapisnika je razvidno, da je navedena problematika pri navedenem organu prisotna že več let in da jo je organ v preteklosti delno že odpravil, vendar nikoli ne v celoti. Poleg tega pa je iz pojasnil organa razvidno, da uradne osebe, ki rešujejo pritožbene postopke, poleg teh nalog, opravljajo še druge naloge, kar pa (razumljivo) vpliva ne reševanje pritožbenih postopkov v predpisanih (instrukcijskih) rokih. Iz pojasnil organa, izhaja tudi, da dosedanji pristopi pri razrešitvi tovrstne problematike organa niso bili uspešni (npr. tudi pristop k odpravi zaostankov, z dodatnimi izplačili za dodatno delo, t.im. Povečan obseg dela) in da so se zaostanki v letošnjem letu znova povečali.

Glede na ugotovitve nadzora in dejstvo, da se stanje ne izboljšuje, je potrebno izpostaviti, da je dolžnost predstojnika inšpekcijskega zavezanca, da zagotovi, da se na ministrstvu pravilno uporablja ZUP in da se upravne zadeve rešujejo v predpisanih rokih (320. člen ZUP). Nesprejemljivo je namreč, da organ v večletnih prizadevanjih za odpravo zaostankov, ni zagotovil reševanja pritožbenih postopkov v predpisanih rokih. Po mnenju upravnega inšpektorja je ključna rešitev nastale situacije, zagotovitev zasedbe ustreznega števila uradnih oseb, ki bi prvenstveno reševale pritožbene postopke. Razumljivo je, da morebitne naravne nesreče in tudi morda spremembe predpisov, povzročijo okoliščine za povečan obseg pritožbenih postopkov, ki potem trenutno vplivajo na čas reševanja zadev. Organ in vodstvo organa morata v tovrstnih primerih biti pravočasno odzivna in sprejeti ustrezne ukrepe, da se vloge pravočasno rešujejo.

**UKREPI:**

Upravni inšpektor na podlagi 307. f člena Zakona o splošnem upravnem postopku

**odreja:**

ministru:

* da se seznani z ugotovitvami tega zapisnika,
* da poskrbi za seznanitev z vsebino zapisnika uradnih oseb, ki vodijo upravne postopke in upravljajo z dokumentarnim gradivom,
* da sprejme ustrezne ukrepe na podlagi katerih bodo odpravljeni zaostanki pri reševanju pritožbenih postopkov,
* da pri organu (ministrstvu) poskrbi za način reševanja pritožbenih postopkov (kot. npr. ustreznejša organizacija dela, razbremenitev uradnikov, ki rešujejo pritožbene postopke z drugimi nalogami, zagotovitev potrebnega števila kadrov za reševanje pritožbenih postopkov), ki bo zagotavljal reševanje pritožbenih postopkov v instrukcijskih rokih,
* da poskrbi za odzivnost uradnikov na dopise strank, kot to določajo pravila upravnega poslovanju ter
* da IJS o sprejetih ukrepih pisno obvesti do 18. 10. 2024.

Mag. Robert Lainšček

Upravni inšpektor

Inšpektor višji svetnik

Vročiti: - Ministrstvo za delo, družino, socialne zadeve

in enake možnosti - [gp.mddsz@gov.si](mailto:gp.mddsz@gov.si) – po e-pošti

1. Prvi odstavek 1. člena UUP. [↑](#footnote-ref-1)
2. 4. odstavek, 64. člena Zakona o upravnem sporu: V primerih iz prvega odstavka tega člena mora pristojni organ izdati nov upravni akt v 30 dneh od dneva, ko je dobil sodbo oziroma v roku, ki ga določi sodišče; pri tem je vezan na pravno mnenje sodišča glede uporabe materialnega prava in na njegova stališča, ki se tičejo postopka.

   [↑](#footnote-ref-2)
3. Podatki so od uradnikov, ki rešujejo pritožbe na Direktoratu za socialne zadeve in Direktoratu za invalide [↑](#footnote-ref-3)
4. Stanje nerešenih pritožb na MDDSZ v 2023

   |  |  |  |  |  |
   | --- | --- | --- | --- | --- |
   | Pregled na dan (prejeto od 1.1.2020) |  |  | 27. 03. 2023 | **Število zadev** |
   | Število vseh prejetih zadev 12300, 12301, 12302 na MDDSZ v obdobju | | od 1.1.2020 do | 27.03.2023 | 12.316 |
   | Število vseh nerešenih zadev 12300, 12301, 12302 na MDDSZ na dan | |  | 27.03.2023 | 2.111 |
   | Število zaostankov na dan | |  | 27.03.2023 | 1.633 |
   | Število prejetih v obdobju | | od 27.02.2023 do | 27.03.2023 | 243 |
   | Število rešenih v obdobju | | od 27.02.2023 do | 27.03.2023 | 137 |

   [↑](#footnote-ref-4)
5. V zvezi s problematiko reševanja pritožbenih postopkov v predpisanem roku (v roku dveh mesecev od prejema popolne pritožbe) je upravni inšpektor leta 2023 ugotovil, da so ti roki v pregledanih zadevah bili v večini prekomerno (občutno) prekoračeni in da gre za situacijo, ki je bila zaznana in ugotovljena pri tem ministrstvu že v preteklosti, in sicer v letu 2019 (zapisnik upravne inšpekcije št. 0610-22/2019/10 z dne 3. 7. 2019). Tudi takrat se je navedeno ministrstvu soočalo z več mesečnimi (tudi 1,5 letnimi) zaostanki pri reševanju pritožbenih postopkov na področju odločanja o pravicah strank do socialnih transferjev in tudi na področju reševanja pritožb v postopkih odpisov državnih štipendij. [↑](#footnote-ref-5)